**Podrška izbornim reformama na Zapadnom Balkanu OEBS/ODIHR**

**Neformalni komentari na Nacrte predloga izmena i dopuna Zakona o jedinstvenom biračkom spisku Republike Srbije koje su podneli Srpska napredna stranka i Centar za istraživanje, transparentnost i odgovornost**

**SADRŽAJ**

1. [Uvod i oblast primene 3](#_bookmark0)
2. [Osnovne informacije i kontekst 4](#_bookmark3)
3. [Relevantni međunarodni standardi i primeri dobre prakse 5](#_bookmark4)
4. [Definicije 5](#_bookmark5)
5. [Prethodne preporuke ODIHR-a 6](#_bookmark11)
6. [Komentari na Nacrt zakona I 8](#_bookmark18)
   1. [Predlog izmene poglavlja II Postupak vođenja biračkog spiska,](#_bookmark19)

[Odeljak 4 – Izlaganje delova biračkog spiska 8](#_bookmark19)

* 1. [Predlog izmene poglavlja IV: Posebna prava učesnika na izborima –](#_bookmark23)

[Pravo na uvid i podnošenje zahteva za promenu u biračkom spisku 9](#_bookmark23)

* 1. [Predlog izmene poglavlja V Nadzor 10](#_bookmark28)
  2. [Predlog izmene poglavlja VI Primena ovog zakona na izbore za predsednika republike i na](#_bookmark32) [pokrajinske, odnosno lokalne izbore 11](#_bookmark32)
  3. [Predloženo novo poglavlje/članovi Zakona o jedinstvenom biračkom spisku u vezi sa njegovom](#_bookmark36) [revizijom i vođenjem 12](#_bookmark36)
  4. [Zaključci 14](#_bookmark43)

1. [Komentari na Nacrt zakona II 15](#_bookmark48)
   1. [Predlog izmene poglavlja I - Osnovne odredbe - Jedinstveni birački spisak 15](#_bookmark49)
   2. [Poglavlje II, Odeljak 4 – Izlaganje delova biračkog spiska 15](#_bookmark50)
   3. [Komisija za reviziju, verifikaciju i kontrolu tačnosti i ažuriranja](#_bookmark55) [JBS 17](#_bookmark55)
   4. [Zaključci 22](#_bookmark63)

**28. novembar 2024. godine**

**Spisak skraćenica**

**CRTA** Centar za istraživanje, transparentnost i odgovornost

**OCD** Organizacija civilnog društva

**ZJBS** Zakon o jedinstvenom biračkom spisku

**MDULS** Ministarstvo državne uprave i lokalne samouprave

**ODIHR** OEBS Kancelarija za demokratske institucije i ljudska prava **RIK** Republička izborna komisija

**SNS** Srpska napredna stranka

**UN** Ujedinjene nacije

**JBS** Jedinstveni birački spisak

# Uvod i oblast primene

Ove neformalne komentare je pripremila OEBS-ova Kancelarija za demokratske institucije i ljudska prava (ODIHR) kao odgovor na zahtev Radne grupe za unapređenje izbornog procesa (Radna grupa), u okviru projekta „Podrška izbornim reformama na Zapadnom Balkanu“.

U neformalnim komentarima se ocenjuju dva podneta predloga Nacrta amandmana, Srpske napredne stranke (SNS – u daljem tekstu Nacrt zakona I) i Centra za istraživanje, transparentnost i odgovornost (CRTA – u daljem tekstu Nacrt zakona II) na Zakon o jedinstvenom biračkom spisku (ZJBS). Radna grupa je zatražila pravno mišljenje ODIHR-a o dva alternativna nacrta, međutim, nakon diskusija i pojašnjenja da će se ovi nacrti dalje razvijati pre nego što budu podneti skupštini na razmatranje, utvrđeno je da bi Radnoj grupi u ovom trenutku najkorisniji bili neformalni komentari. ODIHR ostaje posvećen pružanju formalnog pravnog pregleda nacrta ili više nacrta na kojima Radna grupa odluči da radi i ceni interesovanje Radne grupe da dobije mišljenje ODIHR-a u ovoj i kasnijoj fazi.

Treba napomenuti da na bilo koju procenu zasnovanu na prevedenim dokumentima mogu uticati pitanja tumačenja koja proizilaze iz prevoda i da su ovi neformalni komentari samo za internu upotrebu, a ne za javno objavljivanje.

Ovi neformalni komentari ne predstavljaju potpunu i sveobuhvatnu analizu celokupnog izbornog pravnog okvira zemlje, već teksta nacrta koji je dostavljen na razmatranje. Fokusirani se na usklađenost nacrta sa međunarodnim standardima i dobrom praksom u izbornim pitanjima i ističu predložene izmene kojima bi mogle da se sprovedu prethodne preporuke ODIHR-a u vezi sa izborima, kao i da reše ona pitanja koja su ostala nerešena. Shodno tome, ove komentare treba čitati zajedno sa preporukama koje su date u prethodnim aktivnostima ODIHR-a prilikom posmatranja izbora.

Ovi neformalni komentari su namenjeni Radnoj grupi i imaju za cilj da pomognu u izbornoj reformi i u procesu javnih rasprava koje treba da budu široke i inkluzivne. Trebalo bi da uzmu u obzir sve relevantne aktere, od državnih institucija, izbornih i regulatornih tela, političkih stranaka, medija, do organizacija civilnog društva (OCD).

Imajući u vidu gore navedeno, ovi neformalni komentari ne sprečavaju ODIHR da u budućnosti formuliše dodatne pismene ili usmene preporuke ili komentare na odgovarajuće pravne akte ili srodno zakonodavstvo koje se odnosi na sprovođenje izbora u Srbiji.

ODIHR pozdravlja spremnost organa javne vlasti u Srbiji da sprovedu izborne preporuke i spreman je da pruži formalan pregled novopredloženog zakonodavstva koje se odnosi na izbore koje će Radna grupa predstaviti Narodnoj skupštini, možda zajedno sa Venecijanskom komisijom Saveta Evrope, kao i da pomogne Srbiji da dalje unapredi izborni proces.[[1]](#footnote-1)

# Sažetak i zaključci

Predloženi amandmani predstavljaju odredbe koje imaju za cilj da adresiraju dve ključne preporuke ODIHR-a koje se odnose na transparentnost i tačnost Jedinstvenog biračkog spiska (JBS).

Pozitivno je što oba Nacrta uvode članove koji nalažu Ministarstvu državne uprave i lokalne samouprave (MDULS) da stavi biračke spiskove na javni uvid i detaljno precizira obim ličnih podataka koje se obelodanjuju uz dodavanje dodatnih odredbi o zaštiti podataka o ličnosti. Nacrt zakona I dalje reguliše pristup političkih stranaka i drugih aktera JBS.

Oba nacrta predlažu osnivanje komisije za reviziju, verifikaciju i kontrolu podataka o upisu birača kao *ad-hoc* (Nacrt zakona I) ili stalne strukture (Nacrt zakona II). Iako postoje neke razlike između dva nacrta (opisane u nastavku), oba nacrta imaju za cilj da adresiraju prethodne preporuke ODIHR-a u vezi sa upisom birača u birački spisak. Konkretno, dva Nacrta zakona pokrivaju sledeće aspekte prethodnih preporuka ODIHR-a:

* Da se delimični podaci sa biračkih spiskova stave na javni uvid;
* Da se osigura da zakon precizira koji podaci birača treba da budu dostupni javnosti na uvid i da se osigura zakonit pristup ovim podacima;
* Da se olakša revizija JBS od strane nezavisnih stručnjaka uz učešće različitih zainteresovanih strana, uključujući političke stranke i civilno društvo, uz omogućavanje pristupa podacima o upisu birača;
* Da se periodično objavljuju podaci o upisu birača, razvrstanih prema različitim tipovima ažuriranja, i broju registrovanih birača po opštini;
* Predlozi određenih elemenata revizije matičnih knjiga (iako nije predviđena potpuna revizija matičnih knjiga).

Kako ne bi bilo prepreka u eventualnoj primeni izmenjenog zakona, preporučuje se da se dodatno razmotri njegovo dalje usaglašavanje sa zakonima o zaštiti podataka o ličnosti i da se uvedu eksplicitne odredbe koje bi otklonile nejasnoće u pogledu poštovanja zakona o zaštiti podataka o ličnosti i time omogućile bolje razumevanje prava i obaveza koje sprovode različiti akteri koji kontrolišu i pristupaju podacima o upisu birača.

Dva Nacrta zakona ne obrađuju pitanje aktivnog biračkog prava građana bez prebivališta u Srbiji. Stoga se preporučuje da se ovaj aspekt razmotri tokom konsultacija.

Sveukupno gledano, predloženi Nacrti su u skladu sa prethodnim preporukama ODIHR-a i, koji, ako se implementiraju, pružaju solidnu osnovu za njihovo poštovanje. ODIHR, stoga, podstiče Radnu grupu da uzme u razmatranje ove predloge radi mogućeg uključivanja u postojeći pravni okvir uz razmatranje dodatnih aspekata uključenih u ove neformalne komentare.

# Osnovne informacije i kontekst

ZJBS je usvojen 2009. godine i njime se uređuje jedinstveni registar državljana Republike Srbije koji imaju biračko pravo. Predloženi nacrti izmena i dopuna se uglavnom odnose na članove 2, 14. i 24. i Poglavlje 5. ZJBS. Odnose se na preporuke ODIHR-a 7. i 13/2017; 6, 10. i 16/2020; 3. i 13/2022; 4/2023; i preporuke 3. i 4/2024 objavljene nakon poslednjih lokalnih izbora.

Konstatovano je se da u procesu koji vodi Radna grupa trenutno raspravlja o dva seta nacrta amandmana, koji se delimično preklapaju, ali i uključuju neke značajne razlike po određenim pitanjima. ODIHR preporučuje da se tekstovi usaglase jer su neke pozitivne karakteristike razmatrane u oba nacrta (*pogledajte detaljnu analizu u nastavku*).

# Osnovni relevantni međunarodni standardi i primeri dobre prakse

Osnovni relevantni međunarodni standardi i primeri dobre prakse koji se odnose na Nacrte uključuju:

* Stav 6. [Kopenhagenskog dokumenta OEBS-a iz 1990. godine](https://www.osce.org/odihr/elections/14304), koji propisuje slobodno izražavanje volje ljudi kroz periodične i ispravne izbore i poštovanje prava građana na učešću u upravljanju svojom zemljom bilo direktno ili preko slobodno izabranih predstavnika i stav 7. koji naglašava opšte i jednako pravo glasa punoletnih građana.
* [Međunarodni pakt o građanskim i političkim pravima](https://www.ohchr.org/en/instruments-mechanisms/instruments/international-covenant-civil-and-political-rights), član 25. i Opšti komentar 25, „[d]ržava mora preduzeti delotvorne mere kako bi osigurala da sva lica koja imaju pravo glasa mogu da ostvare to pravo“.
* [Međunarodna konvencija o eliminaciji svih oblika rasne diskriminacije](https://www.ohchr.org/en/instruments-mechanisms/instruments/international-convention-elimination-all-forms-racial), član 5v, „Države članice se obavezuju da zabrane i da ukinu rasnu diskriminaciju u svim njenim oblicima i da garantuju pravo svakome na jednakost pred zakonom bez razlike na rasu, boju ili nacionalno ili etničko poreklo, naročito u pogledu uživanja […] političkih prava, naročito prava učešća na izborima, prava glasa i kandidature – na osnovu univerzalnog i jednakog biračkog prava, prava učestvovanja u vladi kao i u upravljanju javnim poslovima, na svim nivoima, i prava pristupa, pod jednakim uslovima, javnim funkcijama.”
* [Kodeks dobre prakse u izbornim pitanjima Venecijanske komisije Saveta Evrope](https://www.venice.coe.int/webforms/documents/default.aspx?pdffile=CDL-AD(2002)023rev2-cor-e) zahteva) vođenje stalnog biračkog spiska i njegovo redovno i kontinuirano ažuriranje, b) objavljivanje biračkog spiska i razvoj administrativnih procedura, koje podležu sudskoj kontroli, kako bi se omogućile ispravke biračkog spiska.
* Rezolucija Ujedinjenih nacija (UN) [br. 45/95: Smernice za regulisanje](https://digitallibrary.un.org/record/105299?ln=en&v=pdf) [kompjuterizovanih datoteka o zaposlenima.](https://digitallibrary.un.org/record/105299?ln=en&v=pdf).

[ODIHR-ov Priručnik za posmatranje upisa birača](https://www.osce.org/files/f/documents/8/e/92058.pdf) u birački pruža dodatne detalje i uputstva o pitanjima upisa birača u birački spisak i njegovom posmatranju.

# Definicije

* Prenosivost podataka – omogućava licima na koje se podaci odnose da dobiju podatke od kontrolora i ponovo ih koriste.[[2]](#footnote-2)
* Privatnost podataka – zaštita podataka birača od neovlašćenog pristupa, otkrivanja ili zloupotrebe. Osigurava da se poštuju prava pojedinca na privatnost i da se lični podaci ne iskorišćavaju u svrhe koje nisu povezane sa izbornim procesom.[[3]](#footnote-3)
* Mašinski čitljiv format – format datoteke dizajniran za softverske aplikacije da efikasno identifikuju, prepoznaju i ekstrahuju precizne podatke, kao što su različite izjave o činjenicama i njihova inherentna struktura.[[4]](#footnote-4)
* Javni uvid – javno izlaganje biračkog spiska tokom perioda određenog zakonom koji omogućava biračima da provere da li postoje netačnosti i da traže ispravke kod nadležnih organa.[[5]](#footnote-5)
* Osetljivi lični podaci – mogu uključivati punu adresu, kontakt detalje ili jedinstveni matični broj građanina.[[6]](#footnote-6)
* Aktivnosti edukacije birača – ciljane inicijative za informisanje građana o njihovim pravima u vezi sa javnim prikazivanjem podataka o upisu birača, rezultata revizije biračkog spiska i privatnosti podataka.[[7]](#footnote-7)
* Izvod iz biračkog spiska – skup upisa svih birača sa pravom glasa koji su dodeljeni određenom biračkom mestu[[8]](#footnote-8)
* Birački spisak – skup evidencije svih birača sa pravom glasa[[9]](#footnote-9)
* Revizija biračkog spiska – pruža mogućnost razumevanja procesa za uspostavljanje i ažuriranje biračkih spiskova i procenu njihove tačnosti.[[10]](#footnote-10)

# Prethodne preporuke ODIHR-a

Brojne preporuke ODIHR-a koje su objavljene posle izbora održanih nakon usvajanja ZJBS odnose se, direktno ili indirektno, na potrebu da se poveća poverenje javnosti u tačnost biračkih spiskova. Ukratko, ODIHR je u više navrata dao preporuku vlastima da olakšaju sveobuhvatnu reviziju JBS i, u određenoj meri, matičnih knjiga kako bi se poboljšala tačnost biračkog spiska i povećalo poverenje javnosti u proces. Reviziju treba da sprovode nezavisni stručnjaci i ona treba da uključuje relevantne zainteresovane strane, uključujući predstavnike relevantnih ministarstava, političkih stranaka i civilnog društva. Pored toga, da bi se povećalo poverenje javnosti u tačnost biračkih spiskova, MDULS bi trebalo da objavi podatke o upisu birača u birački spisak koji su dovoljno detaljni da omoguće značajnu verifikaciju tačnosti broja birača.

Konkretno, ODIHR je preporučio da:

1. Neophodno je preduzeti udružene mere kako bi se rešili stalni problemi koji se javljaju sa tačnošću biračkih spiskova. Trebalo bi razmotriti mogućnost reorganizacije biračkih spiskova na praktičniji način. *(Prioritetna preporuka ODIHR-a broj 7/2017).* Ovo je ocenjeno kao delimično sprovedeno 2023. godine.
2. U cilju povećanja poverenja javnosti u kvalitet izvoda iz biračkog spiska, trebalo bi razmotriti mogućnost objavljivanja jednog dela podataka sadržanih u izvodima iz biračkog spiska zbog mogućnosti izlaganja istih na uvid javnosti u skladu sa zakonom i najboljom međunarodnom praksom *(Preporuka ODIHR-a broj 13/2017).* Ovo je ocenjeno kao delimično sprovedeno 2023. godine.
3. Izvodi iz biračkog spiska trebaju biti dostupni javnosti na uvid. Zakon o jedinstvenom biračkom spisku i Zakon o zaštiti podataka o ličnosti treba da budu usaglašeni i da detaljno propišu obim ličnih podataka birača koji sme biti objavljen, kao i koji je to bezbedan i zakonit pristup tim podacima *(Prioritetna preporuka ODIHR-a broj 6/2020).* Ovo je ocenjeno kao delimično sprovedeno 2023. godine.
4. DU cilju rešavanja pitanja tačnosti izvoda iz biračkog spisa, vlasti treba da izvrše detaljnu proveru Jedinstvenog biračkog spiska što je pre praktično moguće *(Prioritetna preporuka ODIHR-a broj 10/2020).* Procenjeno je da ovo nije sprovedeno 2023. godine.
5. Da bi povećali transparentnost postupka upisa birača u birački spisak i poverenja u tačnost izvoda iz biračkog spiska, vlasti bi mogle razmotriti periodično objavljivanje podataka iz biračkog spiska, razvrstanih po različitim vrstama ažuriranja, i broja registrovanih birača po opštinama *(Preporuka ODIHR-a broj 16/2020).* Ovo je ocenjeno kao delimično sprovedeno 2023. godine.
6. Da bi odgovorili na zabrinutost oko tačnosti izvoda iz biračkog spiska i povećali poverenje javnosti, državni organi, što pre je moguće, treba da omogući sprovođenje potpune revizije Jedinstvenog biračkog spisa i registra matičnih knjiga, uz učešće relevantnih aktera, uključujući političke stranke i predstavnike građanskog društva *(Prioritetna preporuka ODIHR-a broj 3/2022).* Procenjeno je da ovo nije sprovedeno 2023. godine.
7. Da bi se garantovalo opšte pravo glasa i sprečilo neopravdano oduzimanje prava glasa ili nejednak tretman birača, treba razmotriti uvođenje objektivnih, razumnih i nediskriminatornih procedura za upis građana bez stalnog prebivališta u biračke spiskove i mogućnosti da ti građani ostvare svoja biračka prava *(Preporuka ODIHR-a broj 13/2022).* Procenjeno je da ovo nije sprovedeno 2023. godine.
8. Da bi se odgovorilo na zabrinutost u vezi sa tačnošću biračkog spiska i povećalo poverenje javnosti, trebalo bi da preispita relevantne zakone, propise i praksu kako bi omogućio pristup podacima o upisu birača i olakšalo sprovođenje značajne revizije Jedinstvenog biračkog spiska uz učešće relevantnih aktera, uključujući političke stranke i civilno društvo, a u skladu sa standardima zaštite podataka *(Prioritetna preporuka ODIHR-a broj 4/2023).* Procenjeno je da ovo nije sprovedeno 2024. godine.
9. Da bi se poboljšala tačnost biračkog spiska i povećalo poverenje javnosti, vlasti bi trebalo da omogući potpunu reviziju Jedinstvenog biračkog spiska i registra matičnih knjiga, koju bi sprovodili nezavisni stručnjaci uz učešće relevantnih aktera, uključujući predstavnike relevantnih ministarstava, političkih stranaka i civilnog društva *(Prioritetna preporuka ODIHR-a broj 3/2024).* Implementacija ove preporuke će biti ocenjena prilikom narednih izbornih aktivnosti ODIHR-a.
10. Da bi se povećalo poverenje javnosti u tačnost biračkih spiskova, Ministarstvo za državnu upravu i lokalnu samoupravu trebalo bi da objavi dovoljno detaljnih podataka o biračima upisanim u birački spisak koji bi omogućili suštinski proveru tačnog broja birača. *(Prioritetna preporuka ODIHR-a broj 4/2024).* Implementacija ove preporuke će biti ocenjena prilikom narednih izbornih aktivnosti ODIHR-a.

Ove preporuke ODIHR-a proizilaze iz saznanja do kojih je ODIHR došao i to, između ostalog:

1. „Razne zainteresovane strane su smatrale biračke spiskove netačnim i problematičnim.“ (2017)
2. „Uprkos dugogodišnjoj preporuci ODIHR-a, birački spiskovi nisu bili izloženi na uvid javnosti. Štaviše, izborni organi vlasti nisu zakonski obavezne da objave broj upisanih birača po opštinama i biračkim mestima do dva dana pre dana izbora, što smanjuje transparentnost.” (2020)
3. „Široko rasprostranjena i dugotrajna zabrinutost da birački spiskovi sadrže brojne upise preminulih osoba i birača koji žive u inostranstvu umanjuju poverenje u tačnost biračkih spiskova.“ (2020)
4. „U septembru 2019. MDULS je osnovao radnu grupu, uz učešće organizacija civilnog društva, za sprovođenje revizije JBS. Međutim, ovaj proces je odložen, delimično zbog zakonskih zahteva o privatnosti ličnih podataka. (2020)
5. „MDULS je obavestio ODIHR Misiju za posmatranje izbora da se birači čije su stalne adrese izbrisane iz matičnih knjiga automatski brišu iz JBS. Ova procedura je, prema MDULS, prvenstveno pogodila neke birače koji žive u inostranstvu i one čije je adrese MUP (Ministarstvo unutrašnjih poslova) odjavio. U nekim slučajevima to može dovesti do toga da birači budu neopravdano obespravljeni, što je u suprotnosti sa međunarodnim standardima.” (2022)
6. „Vlada je 18. novembra 2021. godine osnovala međustranačku radnu grupu za ispitivanje JBS. Za razliku od dosadašnje prakse, civilno društvo nije pozvano da učestvuje u radnoj grupi.” (2022)
7. „Neki članovi grupe [međustranačka radna grupa] obavestili su ODIHR Misiju za posmatranje izbora da ograničeni mandat tela nije dao jasan cilj, vremenski okvir i uslove za smislenu kontrolu.“ (2022)
8. „Podaci o upisu birača koje je objavilo MDULS bili su neadekvatni za efektivnu verifikaciju i kontrolu JBS.“ (2024)
9. „Mnogi sagovornici ODIHR Misije za posmatranje izbora izrazili su opšti nedostatak poverenja u tačnost JBS, na osnovu navoda o preminulim glasačima koji su još uvek evidentirani u JBS i migracija birača tokom proteklih izbornih procesa, kao i slučajeva uključivanja birača sa lažnim adresa u JBS.” (2024)
10. „Dugogodišnja preporuka ODIHR-a da se izvrši revizija JBS nije sprovedena pre izbora, što su vlasti pripisale zakonskim ograničenjima O privatnosti ličnih podataka.“ (2024)

# Komentari na Nacrt zakona I

## Predlog izmene poglavlja II Postupak vođenja biračkog spiska, Odeljak 4 – Izlaganje delova biračkog spiska

Nacrtom zakona I članu 14. se dodaju stavovi 3, 4 i 5 kojim se uređuje objavljivanje biračkog spiska. Predloženi član 14.3 zahteva od MDULS „da obezbedi pristup podacima o upisu birača na svojoj internet stranici“. Podaci koji se objavljuju treba da budu razvrstani po biračkim mestima u teritorijalno-administrativnoj jedinici i da sadrže ime i prezime, ime jednog roditelja, naznaku da li je birač upisan u birački spisak na biračkom mestu po osnovu prebivališta ili boravišta, kao i podatak o broju birača po domaćinstvu, odnosno adresi i broju stana. Ovaj predlog je pozitivan jer jasno precizira koji podaci o glasačima treba da budu dostupni javnosti na uvid. Predloženi član

14.4 omogućava pristup ovim podacima unošenjem jedinstvenog matičnog broja građana i broja lične karte, čime se obezbeđuje zakonit pristup ovim podacima. Predloženi član 14.5 osigurava periodično objavljivanje podataka o upisu birača, razvrstanih po različitim tipovima ažuriranja.

Javni pristup podacima iz JBS promoviše transparentnost, odgovornost, inkluzivnost i poverenje u izborni proces dajući građanima i, u izvesnoj meri, kandidatima i posmatračima izbora, mogućnost da provere njihovu tačnost. Trenutno, kada se birački spiskovi daju na uvid javnosti, oni uključuju samo imena i prezimena birača, što ne omogućava efektivnu proveru. Pozitivno, Nacrt zakona I zahteva objavljivanje šireg spektra podataka, uključujući informacije o izmenama biračkog spiska, što bi omogućilo efikasniji uvid javnosti. Tabela 1 (ispod) pokazuje obim podataka dostupnih javnosti za uvid u skladu sa važećim zakonom i Nacrtom zakona I.

Ove izmene i dopune predviđene Nacrtom zakona I su u skladu sa prethodnim preporukama ODIHR-a, konkretno broj 13/2017, 6 i 16/2020, 4/2023 i 4/2024.[[11]](#footnote-11)Ovi amandmani su takođe usklađeni sa Kodeksom dobre prakse u izbornim pitanjima Venecijanske komisije, koji predviđa da „birački spiskovi moraju biti objavljeni“.[[12]](#footnote-12)

# Tabela 1: Pregled predloženih izmena i dopuna u pogledu obima podataka koji se prikupljaju u JBS i stavljaju na uvid javnosti

|  |  |  |  |
| --- | --- | --- | --- |
| **Upisani u birački spisak** (važeći zakon i predlog izmena i dopuna) | **Podaci**  **dati na javni**  **uvid** (važeći zakon) | **Podaci dati na javni uvid** (Nacrt zakona I) | **Podaci kojima mogu pristupiti predlagač proglašene**  **izborne liste i Izborna komisija**  (Nacrt zakona I) |
| * Ime * Prezime * Ime jednog roditelja birača * Jedinstveni matični broj građanina * Datum i mesto rođenja * Pol * Mesto prebivališta i adresa * Jedinica lokalne samouprave u kojoj birač ima prebivalište / Strana država sa privremenim boravkom / Privremeno prebivalište interno raseljenih lica (IRL) | Nije  navedeno | * Ime * Prezime * Ime jednog roditelja birača * Indikacija da li je birač upisan u birački spisak na osnovu prebivališta ili boravišta razvrstano po biračkom mestu + broj birača po domaćinstvu | Svi podaci OSIM jedinstvenog matičnog broja građanina |

## Predlog izmene poglavlja IV: Posebna prava učesnika na izborima – Pravo na uvid i podnošenje zahteva za promenu u biračkom spisku

Nacrtom zakona I se predlaže izmena i dopuna postojećeg člana 21. Predloženim amandmanom se pojašnjava da predlagač izborne liste koja je proglašena pravno valjanom (politička stranka, koalicija ili grupa građana) ima pravo pristupa svim podacima o biračima u JBS, osim jedinstvenih matičnih brojeva građana. Predlagači izbornih lista to mogu učiniti preko ovlašćenog lica i putem posebnog modula na sajtu koji zahteva dvofaktorsku proveru autentičnosti. Predlagač može da podnosi i zahteve za izmene JBS, uz koje mora biti priloženo ovlašćenje dotičnog birača i odgovarajući dokazi.

Pozitivno, predloženi amandman omogućava verifikaciju kandidata na izborima i precizira kojim podacima mogu pristupiti.[[13]](#footnote-13)Istovremeno, važno je pronaći ravnotežu između smislenog javnog objavljivanja i zaštite ličnih podataka. Predloženi amandman dodaje dve zaštitne mere za povećanje transparentnosti biračkog spiska uz, istovremeno, zaštitu ličnih podataka. Ove zaštitne mere uključuju anonimizaciju i redigovanje jedinstvenog matičnog broja građanina i kontrolu pristupa kroz verifikaciju u dva koraka. Takođe, shodno predloženoj izmeni člana 14, pristup je moguć samo na osnovu ličnog dokumenta i identifikacionog broja. Ovo je važan element za osiguranje bezbednosti podataka. Iako ovi predloženi amandmani možda neće dovesti do potpunog usklađivanja ZJBS sa zakonima o zaštiti podataka o ličnosti kako je preporučio ODIHR 2020. godine, uvođenje mera zaštite podataka predstavlja pozitivan korak.

*Nacrt ne proširuje mogućnost verifikacije na posmatrače, te se, u skladu sa dobrom praksom, preporučuje da se proširi obim verifikacije na organizacije civilnog društva i grupe građana koji posmatraju izbore. U slučaju da je ovo regulisano, zakon treba da precizira sve kriterijume koje bi takve organizacije morale da ispoštuju.*

*Da bi se dodatno ojačala zaštita ličnih podataka i sprečilo neovlašćeno korišćenje podataka, moglo bi se razmotriti vođenje evidencije zainteresovanih strana koje pristupaju podacima o upisu birača i zahtevaju njihovu saglasnost sa politikama koje regulišu korišćenje podataka. Amandmanom bi se moglo predvideti da se podaci o upisu birača mogu koristiti samo u svrhe koje su jasno predviđene zakonom.**[[14]](#footnote-14)Nacrt bi takođe mogao eksplicitno da navede ograničenja za korišćenje podataka o upisu birača.*

## Predlog izmene i dopune poglavlja V Nadzor

Nacrt zakona I takođe uvodi novi stav u član 22. Predloženi član 22.3 dozvoljava stalnim članovima RIK da nadgledaju ažuriranje JBS, koji predviđa sličan pristup JBS kao i kandidatima na izborima opisanim u odeljku 7.2 iznad. Međutim, čini se da je to opcija koja je dostupna stalnim članovima RIK, ali ne i obaveza da to učine; ovaj član ne definiše obim uvida ili odgovornost članova RIK u ovom procesu i koje se moguće radnje dalje mogu preduzeti po završetku uvida.

*Da bi se dodatno poboljšala transparentnost izbornog procesa, RIK – u svom proširenom sastavu – treba da omogući pristup procesu na način koji je barem sličan onom za kandidate na izborima.*

Propisi za administrativna tela odgovorna za nadzor nad JBS razlikuju se u državama članicama OEBS. Sastavljanje i rukovanje se često smatraju administrativnim obavezama i sprovodi ih izvršna vlast, dok su službenici lokalne vlasti uopšteno odgovorni za sastavljanje i ažuriranje biračkih spiskova, koji se zatim dostavljaju izbornoj administraciji pre izbornog dana. Izborna administracija koja nije direktno odgovorna za birački spisak može biti u mogućnosti da pregleda podatke i može biti uključena u odlučivanje po žalbama u vezi sa biračkim spiskovima u neposrednom predizbornom periodu. Omogućavanje pristupa za RIK poboljšalo bi koordinaciju između organa odgovornih za nadzor nad ažuriranjem JBS. Međutim, ključno je da pravni okvir takođe obezbedi jasnu podelu odgovornosti između institucija i pojedinaca uključenih u upis birača u birački spisak.[[15]](#footnote-15)

*Iako je predloženi amandman u skladu sa obavezama OEBS i sa praksom u regionu OEBS, dalje se preporučuje da zakon jasno definiše predloženu nadzornu ulogu RIK, posebno u pogledu odgovornosti koje se pripisuju MDULS u skladu sa Zakonom o državnoj upravi.*

Pored toga, neophodno je sprovesti edukaciju birača i ciljane inicijative koje informišu građane i zainteresovane strane o njihovom pravu na pristup i uvid u podatke – s jedne strane, i njihovim pravima u pogledu zaštite podataka – s druge strane.

Na primer, u zakonu mogu biti jasno utvrđene odredbe koje se odnose na zabranu korišćenja biračkih spiskova u svrhe kampanje.[[16]](#footnote-16)U nekim državama članicama OEBS, zakonske odredbe mogu propisati specifičnosti edukacije birača, posebno, koje informacije moraju biti uključene i u kojim oblicima je potrebno da se obezbedi edukacija birača (npr. na lokalnim jezicima).[[17]](#footnote-17)

## Predlog izmene poglavlja VI Primena ovog zakona na izbore za predsednika republike i na pokrajinske, odnosno lokalne izbore

Nacrtom zakona Ise predlaže novo Poglavlje VIa, član 24a o zaštiti podataka o ličnosti u okviru *Poglavlja VI Primena ovog zakona na izbore za predsednika republike i na pokrajinske, odnosno lokalne izbore* Predloženim članom je propisano da će sva lica koja imaju pravo na pristup ličnim podacima u JBS sa podacima postupati u skladu sa zakonom kojim se uređuje zaštita podataka o ličnosti i isključivo u svrhu predviđenu zakonom.

*Da bi se bolje pojasnio Nacrt, moglo bi se razmotriti dodavanje novog poglavlja ili odeljka pod nazivom „Zaštita ličnih podataka“.*

U preporuci ODIHR-a broj 6/2020 se navodi da „zakone o jedinstvenom biračkom spisku i zaštiti podataka o ličnosti treba uskladiti i detaljno razjasniti obim ličnih podataka birača koji se objavljuju“. Pozitivno, predložene izmene i dopune ocenjene u Odeljcima 2.1-3 ovih komentara pojašnjavaju obim podataka koji treba da budu dostupni javnosti. Kao što je gore navedeno, postoji nekoliko mera zaštite koje su uvedene u Nacrtu zakona I kako bi se obezbedila zaštita ličnih podataka.

*Dok upućivanje na zaštitu ličnih podataka pruža dodatne garancije protiv manipulacije podacima i stoga je pozitivan korak ka adresiranju preporuke ODIHR-a broj 6/2020, moglo bi se razmotriti dodavanje eksplicitnih odredbi koje bi eliminisale nejasnoće u vezi sa poštovanjem zakona o zaštiti ličnih podataka i čime se omogućava bolje razumevanje prava i obaveza koje sprovode različiti akteri koji kontrolišu i pristupaju podacima o upisu birača.*

## Predloženo novo Poglavlje/članovi Zakona o jedinstvenom biračkom spisku u vezi sa njegovom revizijom i vođenjem

Nacrt zakona I uvodi dodatne članove (5-24) u vezi revizije, održavanja, upravljanja i tačnosti JBS. Međutim, nejasno je u koji deo ZJBS bi bili umetnuti ovi članovi. Za potrebe ovih neformalnih komentara, članovi će biti analizirani prema numeraciji predviđenoj u Nacrtu zakona.

*Radi jasnoće, preporučuje se ili predložiti novo poglavlje u ZJBS ili naznačiti gde da se umetnu predloženi članovi.*

ODIHR je više puta preporučio sprovođenje nezavisne sveobuhvatne revizije kako bi se poboljšala tačnost biračkog spiska i povećalo poverenje javnosti.[[18]](#footnote-18) Pozitivno, Nacrt zakona I se odnosi na punu reviziju JBS od strane posebno imenovane komisije.

Nacrt zakona članom 5. uspostavlja privremenu komisiju za reviziju, verifikaciju i kontrolu tačnosti i ažuriranja JBS (u daljem tekstu: Komisija). U skladu sa Nacrtom zakona iz člana 6, uloga ove Komisije je da izvrši reviziju JBS u roku od devet meseci od imenovanja i dostavi Narodnoj skupštini izveštaj sa preporukama za poboljšanje tačnosti i ažuriranje JBS u roku od 30 dana od završetka revizije.

Član 7 Nacrta zakona I navodi koji podaci se analiziraju (videti tabelu 2).

*Pored navedenih podataka, treba razmotriti uključivanje dodatnih oblasti procesa revizije, kao što su analiza postojećeg zakonskog i regulatornog okvira, procena lica zaduženih za obuku i upis birača, oprema i baze podataka, bezbednost podataka (prostorije, zaposleni, serveri, interfejsi) i javna komunikacija i edukacija birača oko procesa upisa birača u birački spisak.*


Da bi se osiguralo potpuno i smisleno sprovođenje revizije JBS, u skladu sa Preporukom ODIHR-a broj 3/2024, mogla bi se dodatno razmotriti revizija i biračkih spiskova i matičnih knjiga. U slučajevima kada se proces upisa birača zasniva na matičnom registru – kao u slučaju Srbije, netačnosti u biračkom spisku mogu proisteći iz matičnog registra, što daje razlog za reviziju obe evidencije.

Dok je pristup bazi podataka biračkog spiska regulisan predloženim amandmanom, mogle bi se razmotriti posebno detaljne odredbe u vezi sa pristupom Komisije protokolima i softveru aplikacije IKT kako bi se mogla proceniti bezbednost podataka i prikupiti puna metrika revizije, kao i pristup Komisije relevantnim podacima iz matičnih knjiga.[[19]](#footnote-19)

Članovi 8-10 Nacrta zakona I predviđaju vremenski rok za rad Komisije *(vidi sliku I u nastavku).* Nakon razmatranja izveštaja, nadležni odbori će definisati preporuke za poboljšanje tačnosti JBS i dostaviti ih Komisiji i nadležnim organima, koji će po njima postupiti u roku od 120 dana od dana prijema. Komisija će naknadno, putem posebnog modula, vršiti nadzor nad ažuriranjem biračkog spiska i sprovođenjem preporuka nadležnih odbora Narodne skupštine (u roku od 30 dana od izveštaja Narodne skupštine). Putem posebnog modula Komisija može pristupiti svim podacima u JBS osim jedinstvenom matičnom broju birača. Ovi članovi pružaju jasan i razuman rok za završetka rada Komisije.

Trebalo bi razmotriti mere za dugoročnu tačnost JBS, koje su ključne za održavanje poverenja javnosti. *Kada se ad-hoc revizija završi, treba razmotriti prelazak na redovne nezavisne procedure revizije, sa učestalošću i obimom koji je jasno definisan u zakonu i propisima. Može se razmotriti davanje stalnog mandata Komisiji za redovnu reviziju JBS, sa učestalošću i obimom koji je jasno definisan u zakonu i propisima.*

# Slika 1: Vremenski okvir rada Komisije



Član 11. predviđa članstvo u Komisiji. Prema Predlogu zakona I, Komisiju će sačinjavati nezavisni stručnjaci koje predlaže Narodna skupština na predlog ključnih izbornih aktera (glavnih vladinih i opozicionih stranaka u Narodnoj skupštini i civilnog društva). Za učešće u radu Komisije uključena su i nadležna ministarstva (član 22).[[20]](#footnote-20)Odabir revizora unutar državne uprave, koji se određuju na *ad hoc* osnovi, jedan je od načina za vršenje revizije biračkog spiska.[[21]](#footnote-21)Modaliteti koji uključuju vlast, opoziciju i civilno društvo u imenovanju stručnjaka predstavljaju adekvatnu osnovu za nezavisan proces koji je prihvatljiv za zainteresovane strane.

Članom 12. precizira se potrebno iskustvo članova Komisije. Kako bi se osiguralo da je Komisija kompetentna da sprovede potpunu reviziju, važno je, međutim, osigurati da revizorski tim uključuje kombinaciju svih potrebnih veština za procenu svih revizorskih metrika (tehnološke, metodološke, komunikacione, IKT, baze podataka i pravne).[[22]](#footnote-22)Članovi 13 – 19 detaljno navode proceduru imenovanja. Nacrt zakona I sadrži dovoljno detalja kako bi se osiguralo da se u Komisiju imenuju kompetentni stručnjaci sa adekvatnim veštinama i iskustvom. Predlog da se na poziv Komisije uključe međunarodne organizacije i stručnjaci (član 22.1) je pozitivno ocenjen jer takvo prisustvo može dodatno pomoći povećanju poverenja javnosti u proces i JBS.[[23]](#footnote-23)

Što se tiče tehničke napomene, numerisanje stavova u članu 22. treba revidirati kako bi se obezbedila jasna prezentacija. Od sada, član 22 ima stavove 1, 2 i 3 i ponovo 1, 2 i 3. Modaliteti učešća stručnjaka u okviru svakog seta stavova se razlikuju te se može razmotriti podela članova na dva dela.

*Da bi se dodatno povećala transparentnost, Nacrt zakona I mogao bi da uključi i obezbeđivanje plenarnih prezentacija, na kojima se redovno raspravlja o detaljima rada Komisije sa širom grupom zainteresovanih strana i javnosti. Takva odredba bi podržala puno učešće relevantnih aktera u procesu revizije, povećala transparentnost i izgradila poverenje javnosti u njene rezultate.*

Transparentnost revizije i koraci ka izgradnji poverenja javnosti obezbeđeni su zahtevom da se rad Komisije objavi na internet stranici Narodne skupštine i odredbom da Komisija inicira edukaciju birača u vezi sa biračkim spiskovima i njihovim ažuriranjem (član 23). Stoga je predloženi amandman u skladu sa preporukom ODIHR-a. U pogledu usklađenosti sa zakonima o zaštiti podataka o ličnosti, dozvoljeni su statistički podaci koji ne uključuju informacije o ličnim, verskim ili političkim opredeljenjima.[[24]](#footnote-24)Pravo na informacije takođe ostaje ključna tačka u korist objavljivanja revizorskih izveštaja. Kao takva, odredba u Nacrtu zakona I ima potencijal da promoviše kredibilitet revizije JBS.

Član 24. predviđa da će se rad Komisije finansirati iz budžeta Republike Srbije, što naglašava nacionalno vlasništvo nad procesom.

*Važno je jasno predvideti mehanizam finansiranja i obezbediti da sredstva budu dostupna na vreme kako bi Komisija završila svoj rad u skladu sa zakonom. Uslov da članovi Komisije rade pro-bono će možda morati da se preispita, jer može uticati na mogućnost pronalaženja kvalifikovanih i dobro obučenih nezavisnih stručnjaka.*

## Zaključci

Ukratko, Nacrt zakona I se bavi nekim aspektima uključenim u Preporuke ODIHR-a:

* Da se delimični podaci sa biračkih spiskova stave na javni uvid;
* Da se osigura da zakon precizira koji podaci birača treba da budu dostupni javnosti na uvid i da se osigura zakonit pristup ovim podacima;
* Da se olakša revizija JBS od strane nezavisnih stručnjaka uz učešće različitih zainteresovanih strana, uključujući opozicione političke stranke i civilno društvo;
* Da se periodično objavljuju podaci o upisu birača u borački spisak, razvrstani prema različitim tipovima ažuriranja, i broju registrovanih birača po opštini;

Dodatnu pažnju treba obratiti na sledeće aspekte:

* Uvođenje eksplicitnih odredbi koje bi eliminisale nejasnoće u pogledu usklađenosti Nacrta sa zakonima o zaštiti podataka o ličnosti i omogućile bolje razumevanje prava i obaveza koje sprovode različiti akteri koji pristupaju i kontrolišu podatke o upisu birača;
* Sprovođenje revizije upisa birača zajedno sa revizijom matičnih knjiga, i dodavanje dodatnih oblasti za reviziju;[[25]](#footnote-25)
* Uvođenje stalnog mehanizma za periodičnu reviziju JBS ili davanje mandata Komisiji da sprovodi periodične revizije.

# Komentari na Nacrt zakona II

## Predlog izmene poglavlja I - Osnovne odredbe - Jedinstveni birački spisak

Nacrtom zakona II predlaže se novi član 2a – „Telo nadležno za reviziju, verifikaciju i kontrolu tačnosti i ažuriranja biračkog spiska (u daljem tekstu: Komisija).“ Predlogom člana predviđeno je da Narodna skupština obrazuje stalno telo nadležno za reviziju, verifikaciju i kontrolu tačnosti i ažuriranja biračkog spiska. Formiranje Komisije u okviru Poglavlja 1 će joj dati statutarna ovlašćenja. Narodna skupština će delegirati ovlašćenja statutarnoj komisiji kako bi se poboljšala efikasnost njenog rada, sprečila da bude pristrasna i da bi se povećala transparentnost i odgovornost. Pozitivno, statutarna komisija će takođe imati više ovlašćenja da pristupi informacijama kako bi izvršila svoj zakonski mandat. Formiranje statutarne komisije će se takođe pozabaviti aspektom održivosti koji je pokrenut u vezi sa Nacrtom zakona I.

## Poglavlje II, Odeljak 4 – Izlaganje delova biračkog spiska

Slično Nacrtu zakona I, Nacrt zakona II zahteva od MDULS da obezbedi pristup podacima o upisu birača na svojoj internet stranici i reguliše podatke koji se objavljuju i način na koji im se pristupa. Podaci koji se objavljuju i načini pristupa slični su Nacrtu zakona I *(videti tabelu II )* i uključuju ime, prezime, ime jednog od roditelja birača, naznaku da li je birač upisan u JBS po osnovu boravišta ili prebivališta, biračko mesto i broj birača po domaćinstvu.Nacrtom zakona II, dodatno, predlaže se objavljivanje podataka „o ukupnom broju birača po opštini ili gradu“.

# Tabela 2: Pregled predloženih izmena i dopuna u pogledu obima podataka koji se prikupljaju u JBS i stavljaju na uvid javnosti

|  |  |  |  |
| --- | --- | --- | --- |
| **Upisani u birački spisak** (važeći zakon i predlog izmena i dopuna) | **Podaci**  **dati na javni**  **uvid** (važeći zakon) | **Podaci dati na javni uvid** (Nacrt zakona I) | **Podaci kojima mogu pristupiti predlagač proglašene**  **izborne liste i Izborna komisija**  (Nacrt zakona II) |
| * Ime * Prezime * Ime jednog roditelja birača * Jedinstveni matični broj građanina * Datum i mesto rođenja * Pol * Mesto prebivališta i adresa * Jedinica lokalne samouprave u kojoj birač ima prebivalište / Strana država sa privremenim boravkom / Privremeno prebivalište interno raseljenih lica (IRL) | Nije  navedeno | * Ime * Prezime * Ime jednog roditelja birača * Indikacija da li je birač upisan u birački spisak na osnovu prebivališta ili boravišta razvrstano po biračkom mestu + broj birača po domaćinstvu * Ukupan broj birača po opštini ili gradu | Nije navedeno. |

Ova formulacija na pozitivan način omogućava analizu trendova u biračkom spisku. Ovakvi trendovi su važni za revizije biračkih spiskova, ali i za procenu tačnosti i otkrivanje mogućih nepravilnosti, čime doprinose tačnosti i poverenju u JBS. Podacima se može pristupiti tako što građani upisuju svoj jedinstveni matični broj i važeću ličnu kartu ili broj pasoša.

Pored toga, novi član 14a Nacrta zakona II zahteva da podaci budu objavljeni na internet stranici MDULS u mašinski čitljivom obliku. Dodatna formulacija „u mašinski čitljivom obliku“ zadovoljava pitanje prenosivosti podataka.[[26]](#footnote-26)

*Da bi se obezbedio dovoljan nivo zaštite ličnih podataka uz istovremeno omogućavanje prenosivosti podataka, treba obratiti pažnju na princip specifikacije svrhe, npr. davanje zakonskih garancija da se informacije koriste u namenjenu svrhu: predstavljanje biračkog spiska građanima.* *Nacrt bi mogao dalje da reguliše sva ograničenja u pogledu korišćenja podataka.[[27]](#footnote-27)*Takođe bi se mogao razmotriti zahtev za potpisivanje pravne izjave o odricanju odgovornosti ili izjave u kojoj se precizira obim prava i obaveza koje strane mogu ostvariti i sprovesti.

Opštinska i gradska uprava, pored izmena JBS (koje zahtevaju oba Nacrta), moraju redovno (svakih sedam dana) da objavljuju broj birača na svojoj teritoriji. Za razliku od Nacrta zakona I, koji eksplicitno kaže, „po zatvaranju JBS“, Nacrt zakona II ne precizira period kada će birači imati pristup JBS, ali je jasan u pogledu dodatnih podataka koji će biti objavljeni nakon zatvaranja upisa birača. Pristup JBS tokom čitavog izbornog ciklusa je pozitivan korak, jer pristup generalno treba da bude dozvoljen i tokom redovnog održavanja matičnih knjiga i biračkih spiskova i tokom predizbornog perioda. To, međutim, mora biti jasno regulisano zakonom.

*Preporučuje se da se jasno navede da li je pristup omogućen samo u određenim periodima ili u bilo kom trenutku tokom izbornog ciklusa.[[28]](#footnote-28)*

Nacrt zakona II ne daje dalje detalje u vezi sa pristupom kandidata na izborima JBS. Provera birača, kandidata na izborima i posmatrača je ključna za transparentnost. Trebalo bi razmotriti i eksplicitno regulisanje ovog aspekta, uzimajući u obzir zaštitu ličnih podataka.[[29]](#footnote-29)Nacrt zakona I pruža solidnu osnovu dodavanjem veće transparentnosti i smernica pristupu JBS od strane kandidata na izborima.[[30]](#footnote-30)

# Zaštita ličnih podataka

Nacrt zakona II dodaje formulaciju o zaštiti podataka o ličnosti u novom članu 14b, u Poglavlju II, Odeljak 4 ZJBS. Predlog je po formulaciji sličan predlogu koji je dat u Nacrtu zakona I (*vidi Odeljak* [*7.4*](#_bookmark32) ovih neformalnih komentara za analizu).

## Komisija za reviziju, verifikaciju i kontrolu tačnosti i ažuriranja JBS

Kao Nacrt zakona I, i Nacrt zakona II predviđa osnivanje Komisije za reviziju, verifikaciju i kontrolu tačnosti i ažuriranja biračkog spiska *(u daljem tekstu: Komisija).* Kao što je analizirano u *Odeljku* [*8.1,*](#_bookmark49) Nacrt zakona II daje Komisiji stalni status. Iako postoji slična formulacija za mnoge delove dva amandmana, formulacija u Nacrtu zakona II je pravno sveobuhvatnija. U njemu se jasno navodi da će Poglavlje o osnivanju Komisije biti dodato nakon poglavlja V kao novo poglavlje Va. Nacrt zakona II takođe se čini jasnijim u pogledu redosleda i numerisanja poglavlja i logičnog poretka poglavlja.[[31]](#footnote-31)

U skladu sa Nacrtom zakona II, članom 22a se osniva Komisija kao pravno lice i nezavisno i samostalno telo sa javnim ovlašćenjem za vršenje revizije i kontrolu tačnosti JBS. Komisija za svoj rad odgovara Narodnoj skupštini. Kao što je već pomenuto, dodeljivanje pravnog statusa Komisiji će olakšati pristup informacijama. Istovremeno, nezavisno i autonomno telo ima veliki potencijal da poveća poverenje u JBS.

*Kao što se gore preporučuje, mogao bi se razmotriti stalni mehanizam za periodičnu reviziju JBS ili davanje mandata Komisiji da sprovodi periodične revizije.*

Odredba Nacrta zakona II je u skladu sa ovom preporukom jer čini Komisiju stalnom.[[32]](#footnote-32)

Članom 22b Nacrta zakona II reguliše se sastav i imenovanje Komisije. Predloženu Komisiju čini devet članova i njihovih zamenika, od kojih se šest članova i zamenika imenuju na predlog poslaničkih grupa (vlast i opozicija) u Narodnoj skupštini i tri člana i njihovih zamenika na predlog grupa građana koje su akreditovane za posmatranje poslednja tri izborna ciklusa objavile izveštaje sa svojim zapažanjima i nalazima.[[33]](#footnote-33)Uslovi i kvalifikacije za članstvo su slični Nacrtu zakona I. Narodna skupština glasa o članovima.

Postoji mala razlika između sastava Komisije između nacrta zakona I i II (vidi *tabelu 2*). Oba predloga omogućavaju inkluzivnu i eventualno nezavisnu Komisiju, koja bi uključivala i vlast i opoziciju. Nacrt zakona II mogao bi da obezbedi veću nepristrasnost i balans, jer uključuje sličan broj stručnjaka koje predlažu vlast i opozicija. Pokazalo se da je angažovanje uglednih aktera civilnog društva u procesima izborne reforme povećalo poverenje javnosti u te procese. Nacrt zakona II predviđa veću zastupljenost i veću ulogu u donošenju odluka za civilno društvo, pa stoga model preporučen u Nacrtu zakona II ima veći potencijal da poveća poverenje u rad predložene Komisije. Istovremeno, pravo veta *de facto* dato civilnom društvu u Nacrtu zakona II ima potencijal da blokira rad Komisije čak i kada odluke inače imaju široku podršku opozicije i vladajućih stranki i mogu zahtevati ponovno razmatranje.

# Tabela 3: Predloženi članovi Komisije i postupak glasanja prema Nacrtu zakona I i Nacrtu zakona II

|  |  |  |
| --- | --- | --- |
|  | **Nacrt zakona I** | **Nacrt zakona II** |
| **Ukupan broj članova i zamenika** | **10 + 10** | **9 + 9** |
| Broj članova koje su predložile najveće vladajuće poslaničke grupe: | 5 + 5 | 3 + 3 |
| Broj članova koje su predložile najveće opozicione poslaničke grupe: | 3 + 3 | 3 + 3 |
| Broj članova koje su predložile grupe građana (prema međusobnom dogovoru): | 2 + 2 | 3 + 3 |
| Donošenje odluka | 2/3 većina svih članova (7 glasova) | Većina glasova (5 glasova) ali dva moraju biti članovi koje predlažu grupe građana |

|  |  |  |
| --- | --- | --- |
| Predsednik | Menjaju se na mesec dana | Od članova koje predlažu grupe građana |

*Moglo bi se razmotriti uvođenje mehanizma za donošenje odluka koji bi zahtevao najmanje jedan glas svake grupe članova (vladajuće, opozicije i civilnog društva).*

Strane kojima je dozvoljeno da se uključe u rad Komisije bez prava odlučivanja su slične Nacrtu zakona I. Nacrt zakona II predviđa i učešće posmatrača u njenom radu, što je pozitivan element koji bi dodatno povećao transparentnost procesa. Oba Nacrta zakona daju adekvatnu osnovu za nezavisnu Komisiju, uključujući većinu njenih aspekata kod donošenja odluka, koje – u oba slučaja – imaju dovoljno zaštitnih mehanizama da spreče jednostrano donošenje odluka. Da bi Komisija nadahnula poverenje, konačan sastav i uslovi za donošenje odluka treba da budu zasnovani na inkluzivnim konsultacijama između vlasti, opozicije, civilnog društva i drugih relevantnih aktera.

U članu 22h, Nacrt zakona II predviđa obim poslova sličan Nacrtu zakona I, sa nekoliko dodatnih odgovornosti i privilegija. To uključuje:

1. analizu podataka sadržanih u matičnim knjigama koji su relevantni za upis birača u birački spisak;
2. analizu informacione bezbednosti softvera za upis birača;
3. iniciranje donošenja izmena i dopuna propisa i davanje mišljenja na predloge zakona i propisa kojima se uređuju pitanja iz delokruga rada Komisije;
4. sprovođenje analize integriteta procesa ažuriranja biračkog spiska.

Dalje širenje oblasti za analizu i reviziju Komisije je pozitivan aspekt. Tabela 3 u nastavku daje poređenje između oblasti revizije koje su razmatrane u ODIHR-ovom uporednom pregledu metodoloških pristupa za sprovođenje revizije podataka o upisu birača.[[34]](#footnote-34)

*Preporučljivo je uključiti što više oblasti kako bi se osigurala sveobuhvatna revizija. Oblasti koje treba posebno razmotriti uključuju pravni okvir, širi spektar statističkih podataka, lica zadužena za upis birača, zapošljavanje i obuku, opremu (softver/hardver) za registraciju građana i birača, bezbednost opreme i baza podataka i zaštitu ličnih podataka.*

# Tabela 4: Poređenje – Aspekti koje treba da pokrije Komisija / revizija

|  |  |  |
| --- | --- | --- |
| **Preporučene oblasti za reviziju / verifikaciju** | **Oblasti za reviziju i verifikaciju (kao što je predviđeno Delokrugom rada Komisije, Nacrtom zakona I** | **Oblasti za reviziju i verifikaciju (kao što je predviđeno Delokrugom rada Komisije, Nacrtom zakona II** |
| **Pravni okvir** | - | Nije izričito navedeno, ali Komisija ima mandat da „inicira donošenje izmena i dopuna propisa i daje mišljenje na nacrte zakona i propisa kojima se uređuju pitanja iz  delokruga rada Komisije”. |

|  |  |  |
| --- | --- | --- |
| **Interne procedure / Implementacija zakonskog okvira** | Pravna valjanost odluka koje dovode do promena u biračkom spisku.  Proces ažuriranja i odobravanja promena u biračkom spisku.  Podaci o izvršenim inspekcijskim nadzorima i predloženim ili naloženim merama u okviru inspekcijskog nadzora  postupak nad sprovođenjem propisa kojima se uređuje Jedinstveni birački spisak.  Činjenice o vođenju i tačnosti biračkog spiska, daće osnova za sumnju da je došlo do kršenja zakona prijavom kršenja zakona nadležnim organima. | Pravna valjanost odluka koje dovode do promena u biračkom spisku.  Proces ažuriranja i odobravanja promena u biračkom spisku.  Podaci o izvršenim inspekcijskim nadzorima i predloženim ili naloženim merama u okviru inspekcijskog nadzora  postupak nad sprovođenjem propisa kojima se uređuje Jedinstveni birački spisak.  Podaci ministarstva nadležnog za unutrašnje poslove o prebivalištu ili boravištu građana, zakonskom osnovu po kome je prijavljeno ili odjavljeno prebivalište i usklađenosti ovih podataka sa podacima u biračkom spisku. Radnje u vezi sa odobravanjem stalnih i privremenih dokaza.  Činjenice o vođenju i tačnosti biračkog spiska, daće osnova za sumnju da je došlo do kršenja zakona prijavom kršenja zakona  nadležnim organima. |
| Izveštavanje sa terena (kvalitativno i kvantitativno) | Terensku kontrolu birača (na osnovu analize JBS) vrši Ministarstvo unutrašnjih poslova / na inicijativu Komisije. | Terensku kontrolu birača (na osnovu analize JBS) inicira, koordinira i nadgleda Komisija. |
| Preporuke  ODIHR-a,  ankete, parlamentarni izveštaji | - | - |
| Analiza inkluzivnosti (evolucija podataka o upisu birača, starosnim grupama i distribuciji izborne populacije, razlike u upisu (vreme, mesta) | Statistički parametri varijacije biračkog spiska. | Statistički trendovi u JBS. |

|  |  |  |
| --- | --- | --- |
| Izlaznost i evolucija | - | - |
| Poređenje sa projekcijom popisa | Statistički parametri varijacije u upisu birača. | Statistički parametri varijacije u upisu birača. |
| **Proces upisa birača u birački spisak** |  | Sprovesti analizu integriteta procesa ažuriranja biračkog spiska. |
| **Analiza podataka iz upisa birača** (netačnosti, duplikati, adresa i prebivalište) | Podaci biračkog spiska na nivou ličnih podataka (ime, ime oca, prezime, mesto i adresa prebivališta). | Analizirati podatke iz biračkog spiska (bez specifikacije). |
| Kretanja stanovništva | Podaci MDULS o kretanju stanovništva i odraz kretanja stanovništva u JBS. | - |
| Lica zadužena za upis birača i obuku | - | - |
| Analiza opreme za upis birača | - | - |
| Javna komunikacija oko upisa birača | - | - |
| Bezbednost podataka kod revizije upisa birača (prostorije, zaposleni, serveri, interfejsi) | - | Informaciona bezbednost softvera za upis birača. |
| Matične knjige | Nema analize potpunih podataka već samo analiza radnji u vezi sa odobravanjem prebivališta i boravišta građana i praćenje statističkih kretanja u biračkom spisku, prebivališta i  privremenog boravka. | Analizirati podatke sadržane u matičnim knjigama koji su relevantni za upis birača. |
| Zaštita ličnih podataka | - | - |
| Ostalo | Sprovesti druge analize neophodne za utvrđivanje stepena integriteta procesa ažuriranja biračkog spiska. | Sprovesti druge analize neophodne za utvrđivanje stepena integriteta procesa ažuriranja biračkog spiska. |

Nacrt zakona II obavezuje Komisiju da donese zakonski akt kojim će se urediti način revizije, verifikacije i kontrole tačnosti.

*Preporučuje se da se u predložene izmene i dopune uključe sve oblasti koje su predmet revizije. Takve odredbe bi Komisiji dale jači mandat i stoga bi olakšale pristup podacima.*

Nadalje, Nacrt zakona II, u istom članu 22h. 19, ovlašćuje druge institucije da Komisiji omoguće uvid u svoju evidenciju. Ovaj važan aspekt omogućiće Komisiji da pribavi dokumentaciju u skladu sa zakonom. Kao takav, ima potencijal da se pozabavi prethodnim izazovima sa napredovanjem u reviziji zbog nedostatka pristupa neophodnim materijalima.

Zahtev iz člana 22h. 13 da se objavljuju godišnji i periodični izveštaji o radu Komisije i tačnosti JBS je pozitivan aspekt u obezbeđivanju transparentnosti procesa i unapređenju poverenja javnosti.

U skladu sa predloženim članom 22l, Komisija će jednom godišnje (krajem februara) izveštavati Narodnu skupštinu. Vremenski rok za razmatranje i postupanje Narodne skupštine po izveštaju je sličan vremenskom okviru predviđenom u Nacrtu zakona I i čini se smislenim. Pored toga, Nacrtom zakona II predlaže se da se predstavnici Komisije pozivaju na skupštinski rad kada se izveštaj razmatra, a zaključci i preporuke se donose većinom glasova u parlamentu. Učešće člana Komisije u radu Narodne skupštine je pozitivno jer će to omogućiti prostor za tumačenje tehničkih aspekata preporuka.

Slično Nacrtu zakona I, rad Komisije biće javan (član 22m), a sredstva se obezbeđuju iz budžeta Republike Srbije (član 22n). Članovi nisu plaćeni za svoj rad. Prema ranijoj analizi, mogle bi se preispitati naknade članovima Komisije kako bi se obezbedilo pronalaženje stručnjaka sa adekvatnim veštinama koji su motivisani.

Prelazne odredbe: Prvi izveštaj Komisije Narodnoj skupštini o reviziji, verifikaciji i kontroli tačnosti i ažuriranju JBS biće dostavljen Narodnoj skupštini najkasnije godinu dana od dana njenog osnivanja.Komisija će biti formirana u roku od 15 dana od dana stupanja na snagu Nacrta zakona II. Prelazne odredbe pružaju adekvatan okvir za rad Komisije.

*Preporučuje se da Komisija završi svoj rad na vreme pre narednih izbora, kako bi obezbedila dovoljno vremena za bavljenje svojim nalazima, istovremeno garantujući povećano poverenje u JBS. U slučaju vanrednih izbora, mogli bi se razmotriti privremeni ili posebni aranžmani, u skladu sa nalazima Komisije.*

## Zaključci

Sve u svemu, Nacrt zakona II, slično kao i Nacrt zakona II, uzima u obzir prethodne preporuke ODIHR-a o sprovođenju nezavisnih revizija kako bi se poboljšala tačnost biračkog spiska i povećalo poverenje javnosti.[[35]](#footnote-35)Ne postoji jedinstven pristup uspostavljanju revizorskih institucija širom država članica OEBS, a revizori mogu biti imenovani ili *ad hoc* ili trajno. Ipak, prelazak na redovnu reviziju utvrđenu zakonom, kao što je predviđeno Nacrtom zakona II, povećao bi održivost procesa rukovođenja JBS i mogao bi pomoći vlastima da održe poverenje javnosti dalje od jednokratne revizije. Dakle, Nacrt zakona II pozitivno predviđa učestalost revizije, verifikacije i kontrole podataka.

Slično Nacrtu zakona I, članstvo uključuje nezavisne stručnjake koje predlažu vladajuće i opozicione stranke u Narodnoj skupštini i grupe građana. Nacrt zakona II daje više prostora za grupe građana, što može dodatno poboljšati stvarnu i percipiranu nezavisnost revizije. U skladu sa preporukama ODIHR-a, Nacrt zakona II predviđa učešće relevantnih aktera i dodatno omogućava učešće posmatrača. Transparentnost revizije i koraci ka izgradnji poverenja javnosti obezbeđeni su zahtevom da se rad Komisije objavi na internet stranici Narodne skupštine i odredbom da Komisija inicira edukaciju birača u vezi sa biračkim spiskovima i njihovim ažuriranjem.

Slično kao u Nacrtu zakona I, amandman precizira traženo iskustvo članova revizorske komisije (slična formulacija) i odredbe za moguću podršku međunarodnih stručnjaka. Kombinacija pravih kompetencija je važna za smisleno sprovođenje revizije, a učešće međunarodnih stručnjaka može dodatno pomoći da se poveća poverenje u proces i JBS. Nacrt zakona II , stoga, preduzima višestruke korake ka adresiranju preporuka ODIHR-a.

Pozitivno, Nacrt zakona II dalje daje stalni status Komisiji. Uspostavio je pristup neophodnim evidencijama drugih institucija i mandat za analizu podataka sadržanih u matičnim knjigama i sigurnost softvera za birački spisak. Ovi elementi, ako se implementiraju, postavljaju čvrstu osnovu za smisleno sprovođenje revizije.

Ukratko, Nacrt zakona II se bavi nekim aspektima uključenim u Preporuke ODIHR-a:

* Da se delimični podaci sa biračkih spiskova stave na javni uvid u skladu sa zakonom i najboljom praksom;
* Da se osigura da zakon precizira koji podaci birača treba da budu dostupni javnosti na uvid i da se osigura zakonit pristup ovim podacima;
* Da se olakša revizija JBS od strane nezavisnih stručnjaka uz učešće različitih zainteresovanih strana, uključujući političke stranke i civilno društvo;
* Da se periodično objavljuju podaci o upisu birača, razvrstanih prema različitim tipovima ažuriranja, i broju upisanih birača po opštini;
* Predlozi određenih elemenata revizije matičnih knjiga (iako nije predviđena potpuna revizija matičnih knjiga).

Dodatnu pažnju treba obratiti na sledeće aspekte:

* Uvođenje eksplicitnih odredbi koje bi eliminisale nejasnoće u pogledu usklađenosti Nacrta sa zakonima o zaštiti podataka o ličnosti i omogućile bolje razumevanje prava i obaveza koje sprovode različiti akteri koji pristupaju i kontrolišu podatke o upisu birača;
* Uključivanje dodatnih oblasti JBS i matičnih knjiga za reviziju.[[36]](#footnote-36)

1. У ставу 25. [Документа ОЕБС-а из Истамбула из 1999. године,](https://www.osce.org/files/f/documents/6/5/39569.pdf) државе чланице ОЕБС обавезале су се да ће „у што краћем року узети у обзир процену избора коју уради ОДИХР и у што краћем року испунити препоруке“. [↑](#footnote-ref-1)
2. [Општа уредба о заштити података](https://gdpr-info.eu/art-20-gdpr/) (ГДПР), члан 20. [↑](#footnote-ref-2)
3. Видети рад Упоредни преглед праксе и прописа за приступ подацима о упису бирача у неким државама чланицама ОЕБС-а, који је ОДИХР доставио Међуагенцијској Радној групи за координацију и праћење спровођења препорука за унапређење изборног процеса у Републици Србији, 5. април 2024. године, стр. 3. [↑](#footnote-ref-3)
4. Видети [Директиву Европске уније (ЕУ) 2019/1024.](https://eur-lex.europa.eu/legal-content/EN/TXT/PDF/?uri=CELEX%3A32019L1024) [↑](#footnote-ref-4)
5. [ОЕБС/ОДИХР, Приручник за посматрање уписа бирача у бирачки списак,](https://www.osce.org/files/f/documents/8/e/92058.pdf) 2012, стр. 10. [↑](#footnote-ref-5)
6. *Supra Note* [*4,*](#_bookmark6) *стр. 3.* [↑](#footnote-ref-6)
7. *Idem, стр. 4.* [↑](#footnote-ref-7)
8. *Supra Note* [*6,*](#_bookmark10) *стр. 13* [↑](#footnote-ref-8)
9. *Idem, стр. 13-14.* [↑](#footnote-ref-9)
10. Пројекат администрације и трошкова избора (ACE пројекат), [Ревизија бирачког списка.](https://aceproject.org/ace-en/focus/procurement/voter-registration-and-information-communications/auditing-of-the-voter-list/mobile_browsing) [↑](#footnote-ref-10)
11. Укратко, претходне препоруке ОДИХР-а сугерисале су да у циљу повећања поверења јавности у бирачки списак, он треба да буде доступан јавности на увид, у складу са добром међународном праксом. Закон треба да прецизира обим личних података бирача који се објављују и да обезбеди законит приступ тим подацима. Препоручено је периодично објављивање података о упису бирача, разврстаних по различитим типовима ажурирања како би се повећала транспарентност бирачког списка. [↑](#footnote-ref-11)
12. Одељак I.1.2.iii Кодекса добре праксе у изборним питањима Венецијанске комисије. [↑](#footnote-ref-12)
13. Обавезе ОЕБС-а за демократске изборе предвиђају да бирачки спискови буду доступни за верификацију бирачима, кандидатима на изборима и посматрачима, уз заштиту личних података. ОДИХР [Постојеће обавезе за демократске изборе у државама чланицама ОЕБС,](https://www.osce.org/files/f/documents/0/d/13956.pdf) стр. 62: „Бирачки спискови треба да буду актуелни, тачни, потпуни, лако доступни за увид квалификованим бирачима и – подложни заштити личних података – евентуално од стране других (као што су кандидати на изборима и научни истраживачи) са легитимним разлогом да им приступе… . Без обзира који систем се користи за креирање и управљање бирачким списком, неопходно је да систем буде транспарентан и отворен за верификацију бирача, политичких кандидата и посматрача избора. Иако постоје важна разматрања по питању приватности, која могу бити различито пондерисана у различитим земљама, требало би обезбедити приступ бирачким списковима ради провере. У многим земљама политичким кандидатима и посматрачима избора није дозвољено само да прегледају бирачке спискове, већ им се достављају и копије списка.” [↑](#footnote-ref-13)
14. Смернице [УН из 1988. године за регулисање компјутеризованих датотека личних података,](https://www.refworld.org/policy/legalguidance/unga/1990/en/13761) члан 3а, прописује да „[сви] лични подаци прикупљени и евидентирани остају релевантни и адекватни наведеној сврси“. Може се размотрити да се укључи изјава лица или ентитета који преузима податке, са назнаком да ће се они користити само у сврхе верификације. [↑](#footnote-ref-14)
15. *Supra Note 16* [↑](#footnote-ref-15)
16. *Supra Note* [*12.*](#_bookmark20) [↑](#footnote-ref-16)
17. *Supra Note* [*6.*](#_bookmark10) [↑](#footnote-ref-17)
18. Видети препоруке ОДИХР-а бројеви 10/2020, 3/2022, 4/2023 и 3/2024. [↑](#footnote-ref-18)
19. За даље добре праксе у процесу ревизије, консултујте Упоредни преглед методолошких приступа за спровођење ревизије података о упису бирача, *Supra Note*  [*25.*](#_bookmark42) [↑](#footnote-ref-19)
20. Предложена Комисија има 10 чланова и 10 заменика, од којих се 8 чланова и заменика именује на предлог посланичких група (власт и опозиција) у Народној скупштини и два члана и заменика на предлог група грађана које су акредитоване за посматрање последња три изборна процеса о којима се објавили извештаје са својим запажањима и налазима. Члан мора да буде држављанин Србије и да има пребивалиште у Србији и да има високо образовање правних, математичких, демографских или економских наука. Они не могу бити народни посланици или запослени у МДУЛС. Амандман такође детаљно описује процедуру именовања, рок за именовање и мандат. Чланове одобрава Народна скупштина јавним гласањем. [↑](#footnote-ref-20)
21. *Supra Note* [22,](#_bookmark37) стр. 7. [↑](#footnote-ref-21)
22. За више информација о идентификацији стручности за спровођење смислене ревизије, консултујте документ Упоредни преглед методолошких приступа за провођење ревизије података о упису бирача, који је ОДИХР доставио Међуагенцијској радној групи за координацију и праћење имплементације Препоруке за унапређење изборног процеса у Републици Србији, 10. април 2024, стр.7. [↑](#footnote-ref-22)
23. Пракса сугерише да укључивање међународног тима или међународне организације за спровођење ревизије обезбеђује пуну независност ревизије од националних власти. Међутим, такав састав има већи захтев за инклузивношћу, захтева договоре између различитих националних актера и често је политички сложен и често подложан компромисима. *Видети Supra Note* [*25,*](#_bookmark42)стр. 9. Из тог разлога се национални тим, са адекватним консултативним механизмима, укључујући учешће у ревизији и међународном експертизом, чини као свеобухватан формат. [↑](#footnote-ref-23)
24. *Supra Note* [*25*,](#_bookmark42) стр. 22. [↑](#footnote-ref-24)
25. Погледајте рад Упоредни преглед методолошких приступа за провођење ревизије података о упису бирача, који је ОДИХР доставио Међуагенцијској радној групи за координацију и праћење имплементације препорука за унапређење изборног процеса у Републици Србији, 10. априла 2024. године за додатне области које треба размотрити. [↑](#footnote-ref-25)
26. У складу са [постојећим обавезама ОДИХР-а за демократске изборе у државама чланицама ОЕБС из 2003. године,](https://www.osce.org/files/f/documents/0/d/13956.pdf) систем би требало да буде транспарентан и отворен за верификацију од стране бирача, политичких кандидата и посматрача избора, уз поштовање околности у вези приватности. [↑](#footnote-ref-26)
27. *Supra Note* [*17.*](#_bookmark27) [↑](#footnote-ref-27)
28. *Supra Note* [*20*,](#_bookmark31) стр. 7-8. [↑](#footnote-ref-28)
29. У складу са постојећим обавезама ОДИХР-а за демократске изборе – уз заштиту личних података – бирачки спискови треба да буду доступни за увид квалификованим бирачима. *Supra Note* [*29.*](#_bookmark52) [↑](#footnote-ref-29)
30. Видети *Одељак* [*7.2*](#_bookmark23)ових Неформалних коментара. [↑](#footnote-ref-30)
31. Редослед поглавља у Предлогу закона II (чл. 22а – 22н) је: статус Комисије, избор у Комисију, предлагање кандидата за чланове и заменике чланова Комисије, прва седница Комисије, делокруг рада, чланови без права одлучивања, посматрач, извештаји Народној скупштини, јавност рада Комисије и услови рада Комисије. [↑](#footnote-ref-31)
32. *Supra Note* [*22,*](#_bookmark37) *стр. 3*. Видети ACE Пројекат, [Шта је изборни циклус?](https://aceproject.org/electoral-advice/electoral-assistance/electoral-cycle) [↑](#footnote-ref-32)
33. Три највеће владајуће посланичке групе и три опозиционе групе номиноваће по једног члана и једног заменика. [↑](#footnote-ref-33)
34. *Supra Note* [*22.*](#_bookmark37) [↑](#footnote-ref-34)
35. *Supra Note* ***Грешка! Обележивач није дефинисан.*** [↑](#footnote-ref-35)
36. Видети рад Упоредни преглед методолошких приступа за спровођење ревизије података о упису бирача, *Supra Note* [*28,*](#_bookmark47)ради разматрања додатних области. [↑](#footnote-ref-36)